RUU lompat parti bakal manfaatkan kluster mahkamah untuk bubar Parlimen?

Peruntukan yang ada dalam rang undang-undang (RUU) anti lompat parti yang kini hangat diperkatakan bakal memberi kelebihan kepada sekumpulan pemimpin Umno yang mendesak Perdana Menteri Ismail Sabri Yaakob mengadakan pilihan raya lebih awal, MalaysiaNow difahamkan daripada beberapa ahli Parlimen parti Melayu itu yang menentang sekumpulan ahli politik yang digelar kluster mahkamah.Selain boleh menyebabkan wakil rakyat kehilangan kerusi jika mereka melompat parti selepas dipilih, RUU itu juga boleh menyebabkan mereka yang dipecat daripada parti hilang kerusi yang diwakili, walaupun pemecatan itu dibuat secara tidak sah, tidak adil atau dilakukan dengan penuh kontroversi.Hal ini timbul ekoran undang-undang berasingan yang memberikan hak mutlak kepada parti politik jika ia melibatkan penyingkiran ahli.Di bawah Akta Pertubuhan 1966, sebarang keputusan parti politik berkaitan hal ehwal organisasinya tidak boleh dicabar di mahkamah.Ini bermakna ahli Parlimen dipecat akibat lantang menentang dasar parti boleh menyebabkannya kehilangan kerusi yang diwakili tanpa boleh mengambil sebarang tindakan undang-undang.“Jadi, jika dibaca bersama RUU anti lompat, ia seakan pucuk dicita ulam mendatang kepada kluster mahkamah dalam Umno, yang semua orang tahu mempunyai kawalan ke atas proses disiplin parti,” kata seorang ahli Parlimen Umno yang tidak mahu dikenali kepada MalaysiaNow.Kluster mahkamah adalah gelaran terhadap sekumpulan bekas pemimpin kerajaan dan ahli Parlimen yang menghadapi pertuduhan jenayah diketuai Presiden Umno Ahmad Zahid Hamidi dan bekas perdana menteri Najib Razak.Akhir tahun lalu, Najib gagal dalam rayuannya di mahkamah untuk membatalkan sabitan rasuah melibatkan dana RM42 juta yang dimasukkan ke dalam akaun peribadinya.Beliau kini dalam proses rayuan terakhir di Mahkamah Persekutuan bagi mengelak hukuman penjara 12 tahun.Sementara itu, Zahid yang dibicarakan atas kes rasuah diperintah oleh mahkamah untuk membela diri bagi 47 pertuduhan membabitkan jutaan ringgit melibatkan sebuah yayasan kebajikan.Prosiding mahkamah tersebut dijadualkan bermula akhir bulan ini.Ketika Perhimpunan Agung Umno bulan lalu, Najib dan Zahid mengetuai kempen supaya pilihan raya umum (PRU) diadakan lebih awal.Mereka berharap kemenangan dalam Pilihan Raya Negeri (PRN) Melaka dan Johor baru-baru ini dapat diulangi pada Pilihan Raya Umum ke-15 (PRU15) bagi mengembalikan penguasaan kerajaan Barisan Nasional (BN) yang tumbang pada 2018.Pemerhati politik secara umumnya bersetuju sikap tidak ambil peduli dalam kalangan pengundi pada PRN yang diadakan sepanjang tempoh pandemik adalah punca kadar peratusan keluar mengundi dicatatkan paling rendah dalam sejarah pilihan raya di Malaysia.Menurut mereka, keadaan itu membolehkan Umno mengumpul undi penyokong tegarnya sekali gus dapat mengembalikannya ke tampuk pentadbiran.Ramai juga pemerhati politik mengaitkan keghairahan Najib dan Zahid yang mahu PRU diadakan lebih awal sebagai strategi untuk mengelak daripada pertuduhan jenayah di mahkamah melalui penguasaan kerajaan persekutuan yang dinikmati Umno sebelum PRU14.Bagaimanapun, dua pemimpin itu menghadapi tentangan hebat bukan sahaja dari Ismail Sabri Yaakob yang mendapat sokongan sebagai perdana menteri daripada musuh Umno, iaitu Perikatan Nasional (PN), malah turut ditentang anggota Kabinet Umno dan BN yang turut menentang kluster mahkamah.“Jika RUU anti lompat parti ini menjadi undang-undang dan diwartakan, Zahid dan Najib ada serampang dua mata: pertama, mereka boleh bersihkan parti daripada ahli Parlimen dan menteri yang anti kluster mahkamah, dan akibatnya, kerajaan Ismail jatuh kerana ahli Parlimen yang menentang mereka kehilangan status (sebagai wakil rakyat),” kata sumber yang rapat dengan Umno Johor.Sokongan Zahid terhadap undang-undang anti lompat adalah tidak selari dengan pendirian Umno sejak beberapa dekad lalu, di mana parti itu dilihat menarik wakil rakyat pembangkang bagi meningkatkan bilangan sokongannya.Pada 1990-an, ketiadaan undang-undang anti lompat parti memberikan kelebihan kepada Umno dalam usaha menjatuhkan kerajaan Kelantan yang dipimpin PAS.Perkara yang sama turut berlaku pada 2009 apabila ia mendalangi kejatuhan pentadbiran Perak yang diterajui DAP.Walaupun butiran penuh mengenai cadangan undang-undang anti lompat parti masih belum diumumkan, Zahid menjadi antara penyokong utamanya termasuk beberapa pemimpin dari PKR.Ketika ditanya sama ada RUU itu mengambil kira kuasa luas yang diberikan kepada parti politik di bawah Akta Pertubuhan, Menteri Undang-Undang Wan Junaidi Tuanku Jaafar mengelak daripada memberikan butiran lanjut.“Kami masih dalam proses merangka RUU ini, dan saya tidak akan bincang mengenainya secara terbuka lagi,” katanya kepada MalaysiaNow.Pada 7 April, Wan Junaidi yang merupakan pengerusi bersama jawatankuasa pemandu MoU kerajaan dan PH mengatakan rancangan bagi menguatkuasakan undang-undang anti lompat parti masih diteruskan di mana draf awal akta itu akan diedarkan sebelum sidang khas Parlimen pada 11 April.Beliau berkata pindaan juga akan dibentangkan melibatkan penggubalan punca kuasa (enabling cause) di bawah Perkara 10 Perlembagaan bagi memberi kuasa untuk penggubalan akta baru berkaitan larangan ahli Parlimen bertukar parti.Namun, pindaan itu memerlukan sokongan majoriti dua pertiga daripada ahli Parlimen.Parti tidak stabil boleh kucar-kacirkan kerajaan?Selain memberi kelebihan kepada pemimpin Umno yang begitu ghairah mahu PRU diadakan lebih awal, timbul juga persoalan sama ada draf undang-undang anti lompat parti yang ada ketika ini akan disalahgunakan oleh parti politik yang mempunyai sejarah panjang pergolakan dalaman.“Lebih mudah untuk tukar pemimpin kerajaan kerana parti politik mahu begitu.“Dan tidak akan ada lagi keperluan untuk mengadakan muslihat politik yang kita pernah saksikan satu ketika dulu di Kajang,” kata sumber dalaman PKR, merujuk Langkah Kajang pada 2014, di mana Anwar Ibrahim gagal dalam rancangan menaikkan isterinya Dr Wan Azizah Wan Ismail sebagai menteri besar Selangor dengan memaksa pilihan raya kecil (PRK) diadakan di Dewan Undangan Negeri (DUN) Kajang.Bagaimanapun, rancangan itu mendapat tentangan dari PAS yang ketika itu merupakan sebahagian daripada kerajaan Pakatan Rakyat di Selangor.Kelompongan kuasa berlaku selepas menteri besar ketika itu, Abdul Khalid Ibrahim meletak jawatan sementara Sultan Selangor menolak pencalonan Wan Azizah.Sumber PKR itu berkata, undang-undang anti lompat parti yang turut merangkumkan pemecatan ahli parti akan memudahkan pemimpin kerajaan yang tidak selari dengan pemimpin tertinggi parti dipecat daripada jawatannya.“Dan jika dilihat dalam konteks parti politik yang tidak stabil dan sentiasa bergolak seperti PKR, ia bermakna PRK akan diadakan lebih kerap jika wakil rakyat dipecat daripada parti,” tambahnya.Ketika dihubungi MalaysiaNow, jurucakap Suruhanjaya Pilihan Raya berkata senario seperti itu mungkin boleh berlaku, namun mengatakan masih terlalu awal untuk mengulas mengenainya.“Ia (RUU anti lompat parti) belum dibentangkan. Jadi kita tidak tahu tentang kandungannya. Lagipun, ia belum dibentangkan apatah lagi untuk diwartakan,” katanya.


Yasin lega, selamat dari tali gantung

Penyanyi nasyid dan komposer, Muhammad Yasin Sulaiman hari ini terlepas daripada dakwaan mengedar dadah yang memperuntukkan hukuman mati atau penjara seumur hidup selepas pihak pendakwaan menarik balik pertuduhan.
Pengarah Pendakwaan Selangor Khairul Azreem Mamat memaklumkan kepada Majistret Muhammad Iskandar Zainol bahawa pihaknya turut memohon supaya Yasin, 47, dilepas tanpa dibebaskan (DNAA) bagi kesalahan itu dan dia akan dituduh dengan dua pertuduhan baru.
Peguam Ariff Azami Hussein, Mohd Yusmadi Mohd Yusoff dan Azizul Syariman Mat Yusoff yang mewakili Yasin tidak membantah permohonan itu.
Iskandar kemudian melepas tanpa membebaskan tertuduh daripada pertuduhan mengedar dadah mengikut Seksyen 39B(1)(a) Akta Dadah Berbahaya 1952 yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.
Sebelum ini Yasin didakwa mengedar dadah jenis ganja anggaran berat 214 gram di kediamannya di Persiaran Surian Damansara Indah Resort Home, PJU 3, Kota Damansara di Petaling Jaya pada 5.30 petang, 24 Mac lepas.
Sementara itu, Yasin mengaku tidak bersalah atas pertuduhan baru.
Dia didakwa memberikan dirinya dadah jenis “11-nor-delta-9 tetrahydrocannabinol-9- carboxylic acid” di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac lepas.
Pelantun lagu Mimpi Laila itu dituduh mengikut Seksyen 15(1)(a) Akta Dadah Berbahaya dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau dikenakan penjara maksimum dua tahun, jika sabit kesalahan.
Sementara itu, di hadapan Hakim Mahkamah Sesyen Jamaludin Mat, dia juga mengaku tidak bersalah atas satu lagi pertuduhan baru iaitu memiliki dadah jenis kanabis seberat 193.7 gram.
Yasin dituduh melakukan perbuatan itu di kediamannya pada 5.30 petang, 24 Mac lepas dan pertuduhan mengikut Seksyen 6 Akta Dadah Berbahaya 1952 dan boleh dihukum di bawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan, jika sabit kesalahan.
Sebelum ini, di mahkamah sama, Yasin mengaku tidak bersalah atas tuduhan menanam 17 pokok dalam pasu plastik berisi tanah dan daripadanya kanabis di kediamannya pada tarikh dan masa sama.
Pertuduhan dikemukakan mengikut Seksyen 6B (1) (a) Akta Dadah Berbahaya dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.
Permohonan ikat jamin terhadap Yasin yang ditahan di Penjara Sungai Buloh, bagi ketiga-tiga pertuduhan itu akan didengar pada 22 Ogos ini.
Ketika ditemui di luar mahkamah,  Yasin berkata beliau lega selepas pertuduhan mengedar dadah yang memperuntukkan hukuman gantung sampai mati ditarik balik.
"Alhamdulillah, saya mengikut proses dan peruntukan undang-undang sedia ada, dan saya amat bersyukur.
“Saya mengucapkan terima kasih kepada rakan dan keluarga yang banyak memberikan sokongan, merekalah sumber kekuatan utama saya," katanya.


Beg sampah berisi wang, Jho Low 'my man', dedah dokumen FBI terbaru babitkan ikon Hollywood

Dokumen rahsia Biro Penyiasatan Persekutuan (FBI) Amerika Syarikat mendedahkan beberapa butiran tentang ahli perniagaan dalam buruan Low Taek Jho atau Jho Low dan hubungannya dengan bintang Hollywood seperti pelakon Leonardo DiCaprio dan sosialit Kim Kardashian, menurut Bloomberg Businessweek.
Akhbar yang menyemak dokumen tersebut mendedahkan, antara lain, soal siasat FBI dengan dua selebriti itu mengenai hubungan mereka dengan Low, yang digambarkan sebagai dalang skandal 1MDB berbilion dolar.
Dalam satu soal siasat pada April 2018, dokumen itu mendedahkan DiCaprio disoal mengenai permulaan hubungannya dengan Low, yang membiayai filem lakonannya "The Wolf of Wall Street" pada 2013.
DiCaprio, yang bertemu ahli perniagaan itu pada 2010, berkata mereka berjumpa di sebuah kelab malam dan beliau diberitahu wang Low datang daripada hartawan Abu Dhabi yang tidak dikenali, kata laporan itu.
Pelakon itu turut ditanya mengenai perbincangannya dengan Low tentang salah satu syarikat ahli perniagaan itu, selain e-mel yang dihantarnya kepada pelabur berpotensi yang menggambarkan Low sebagai "my friend" (kawan saya) dan "CEO" (ketua pengarah eksekutif) syarikat terbabit.
Laporan yang memetik dokumen FBI itu bagaimanapun menyatakan yang DiCaprio tidak ingat tentang perbualan atau e-mel tersebut.
Namun di sebalik ingatan kabur DiCaprio tentang beberapa peristiwa, laporan itu berkata siasatan FBI menunjukkan ada hubungan rapat antara kedua-duanya, melalui beribu-ribu mesej BlackBerry dan e-mel dikumpulkan antara mereka dan rakan-rakan mereka.
Dikatakan DiCaprio menggelar Low sebagai "my man" manakala Low memanggil DiCaprio sebagai "Ldogg", sambil menambah bahawa ibu mereka juga pernah saling bertemu.
"Saya bekerja untuknya," DiCaprio dipetik sebagai berkata kepada juri besar.
"Malah perniagaan itu juga kemudiannya menjadi sosial. Jadi kami lebih kerap berjumpa antara satu sama lain, dan ada lebih banyak interaksi."
Para penyiasat FBI turut bertanyakan kepada DiCaprio mengenai bila beliau sedar tentang kecurigaan yang menyelubungi ahli perniagaan itu, seperti dicatatkan dalam dokumen yang pelakon itu "hidup dalam dunia khabar angin".
"Beliau tidak ambil serius sehinggalah berita negatif utama mengenai Low keluar dan pasukannya memberitahunya yang ia kini serius," mereka dilaporkan berkata.
Dokumen itu juga menyatakan insiden di mana Low didakwa berjanji untuk mendermakan karya seni oleh Roy Lichtenstein untuk kutipan dana yang dirancang oleh DiCaprio, yang mana karya seni itu tidak pernah muncul.
"DiCaprio mula menjauhkan diri daripada Low selepas itu. Beliau malu," tulis ejen FBI.
Sementara itu, Kardashian dalam soal siasat pada Februari 2019 berkata Low telah memberikannya AS$100,000 untuk bunga api pada majlis perkahwinannya dengan pemain bola keranjang Kris Humphries, selain menawarkan karya Jean-Michel Basquiat kepadanya beberapa tahun kemudian.
Kardashian juga menceritakan kejadian di mana beliau dan beberapa yang lain, termasuk penerbit bersama "Wolf of Wall Street" Riza Aziz dan Joey McFarland, berada di kasino Las Vegas dengan Low.
Katanya beliau cuba menyerahkan wang kemenangannya sebanyak AS$350,000 kepada Low pada penghujung malam, tetapi ahli perniagaan itu memberitahunya untuk menyimpan cip-cip itu.
Kardashian diberikan AS$250,000 dalam apa yang beliau beritahu FBI sebagai beg sampah yang diisi dengan wang kertas AS$100, selain lagi AS$100,000 juga dalam beg sampah berisi wang tunai semasa ke ke Las Vegas sekali lagi untuk berpesta dengan Low.


5.7 juta pengundi baru kini boleh semak daftar pemilih

Daftar pemilih terkini yang turut menyenaraikan 5,718,760 juta warganegara berusia 18 tahun secara automatik sebagai pengundi baru kini dibuka untuk semakan bermula hari ini.Dalam sebuah kenyataan, Setiausaha Suruhanjaya Pilihan Raya (SPR) Ikmalrudin Ishak berkata proses semakan tersebut akan dilaksanakan selama enam bulan yang berakhir pada 13 Julai 2022.“Daftar Pemilih Tambahan 12/2021 ini mengandungi 5,718,760 orang warganegara yang berumur 18 tahun dan ke atas sehingga 31 Disember 2021 yang didaftarkan secara automatik sebagai pemilih baru.“25,220 orang pemilih berdaftar yang bertukar bahagian pilihan raya dan 9,293 orang pemilih bertukar status/kategori pengundi,” katanya.SPR menyediakan empat kaedah semakan bagi daftar pemilih tersebut termasuk:1. Portal SPR di pautan https://www.spr.gov.my atau https://mysprsemak.spr.gov.my.2. Aplikasi mudah alih MySPR Semak.3. Portal rasmi Pejabat-Pejabat Pilihan Raya Negeri di pautan http://ppn.spr.gov.my.4. Hotline SPR di talian 03-8892 7018.Pelaksanaan daftar pemilih automatik adalah susulan pindaan had umur kelayakan mengundi kepada 18 tahun (Undi 18).Cadangan pindaan tersebut diluluskan di Parlimen pada Julai 2019.Ia diwartakan selepas mendapat perkenan Yang di-Pertuan Agong awal Disember lalu dan berkuat kuasa pada 15 Disember.Dalam pada itu, SPR turut menggesa warganegara 18 tahun dan ke atas dan mana-mana pemilih berdaftar yang memohon pertukaran bahagian pilihan raya atau pertukaran status untuk menyemak nama mereka dalam daftar pemilih terkini tersebut.Sekiranya nama didapati tidak disenaraikan dalam Daftar Pemilih Tambahan 12/2021, mereka boleh membuat tuntutan dengan mengisi Borang C secara dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan.“Di samping itu, mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya dengan mengisi Borang D dan hadir ke Pejabat Pilihan Raya Negeri yang berkenaan.”


SPRM tahan Muhyiddin

Suruhanjaya Pencegahan Rasuah Malaysia (SPRM) hari ini mengesahkan menahan bekas perdana menteri Muhyiddin Yassin, yang dikatakan akan didakwa mengikut akta pencegahan rasuah dan pengubahan wang haram.
SPRM dalam satu kenyataan, berkata pengerusi Perikatan Nasional (PN) itu ditahan pada jam 1 petang selepas hadir untuk dirakam percakapan bagi melengkapkan proses siasatan akhir berhubung projek JanaWibawa, program pasca Covid bagi membantu kontraktor Bumiputera.
“SPRM juga mendapat izin mendakwa daripada Pejabat Peguam Negara bagi menuduh Muhyiddin di Mahkamah Kuala Lumpur pada 10 Mac 2023,” kata SPRM.
Menurut SPRM, Muhyiddin bakal menghadapi beberapa pertuduhan mengikut Seksyen 23 Akta Suruhanjaya Pencegahan Rasuah Malaysia 2009 dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Sebelum ini, bekas ketua penerangan Bersatu Wan Saiful Wan Jan yang juga ahli Parlimen Tasek Gelugor serta seorang lagi pemimpin parti itu ditahan dan didakwa SPRM berhubung dakwaan penyelewengan dikaitkan dengan projek yang sama.
SPRM turut membekukan akaun bank Bersatu sehinggakan parti itu tidak dapat membayar operasi hariannya.
Bagaimanapun, parti itu memfailkan permohonan semakan kehakiman bagi mencabar keputusan SPRM membekukan akaun banknya bagi tujuan siasatan.
Muhyiddin, yang turut disoal siasat bulan lepas berhubung projek yang sama menafikan tuduhan itu, menggelarnya sebagai dendam politik menjelang pilihan raya di enam negeri yang perlu diadakan tahun ini.


Agong bertindak atas nasihat Lembaga Pengampunan dianggotai PM, kata peguam menjelang rayuan terbaru Najib

Seorang peguam kanan tidak bersetuju dengan dakwaan bahawa kuasa pengampunan diraja terletak kepada budi bicara mutlak Yang di-Pertuan Agong, berikutan keputusan Majlis Kerja Tertinggi Umno semalam yang akan mengadap Sultan Abdullah Sultan Ahmad Shah bagi merayu pembebasan Najib Razak.
Zainur Zakaria, yang pernah menjadi sebahagian daripada pasukan pembelaan Anwar Ibrahim, berkata Agong dijangka bertindak berdasarkan nasihat Lembaga Pengampunan yang juga dianggotai perdana menteri.
"YDPA (Agong) tidak bertindak sebagai mahkamah mengkaji semula keputusan yang telah dibuat oleh Mahkamah.
"YDPA tidak mempunyai kuasa dan juga bukan peranan mereka untuk kaji dan semak semula segala keputusan penghakiman, untuk menentukan sama ada keputusan-keputusan tersebut betul atau tidak di sisi undang-undang dan fakta," kata Zainur, dipercayai menjawab dakwaan Ahli Parlimen PKR Hassan Karim bahawa Agong tidak perlu mendengar nasihat perdana menteri atau Kabinet dalam memberikan pengampunan diraja kepada Najib.
Hassan berkata selagi Anwar tidak campur tangan dalam proses pengampunan, tidak timbul soal ancaman terhadap survival pentadbirannya sekiranya Najib bebas dari penjara.
Namun, Zainur berkata sebagai ahli Lembaga Pengampunan, Anwar akan menjadi sebahagian daripada proses membuat keputusan bagi menasihati Agong sama ada Najib perlu diberi pengampunan ataupun tidak.
Awal hari ini, Anwar mendakwa tiada konflik kepentingan walaupun beliau menjadi sebahagian daripada proses mempertimbangkan pengampunan diraja untuk Najib.
Beberapa penganalisis memberi amaran bahawa rayuan terbaru untuk mendapatkan pengampunan diraja Najib boleh menimbulkan masalah kepada kerajaan campuran Anwar, yang dibentuk tahun lepas selepas presiden Umno Ahmad Zahid Hamidi mengetuai 26 ahli Parlimen dari parti itu untuk menyokong pemimpin PKR tersebut bagi jawatan tertinggi itu.
Mereka juga menegaskan pengaruh Najib dalam Umno lebih kuat berbanding Zahid, dan apa jua keputusan proses pengampunan itu akhirnya akan menjejaskan presiden Umno sekarang.
Majlis Kerja Tertinggi Umno semalam mengkritik keputusan Mahkamah Persekutuan minggu lalu yang menolak permohonan semakan kehakiman Najib untuk mengenepikan sabitannya dalam kes SRC International, yang kini sedang menjalani hukuman 12 tahun di Penjara Kajang.
Dalam keputusan majoriti 4-1, panel lima hakim yang diketuai hakim Abdul Rahman Sebli menolak permohonan semakan kehakiman itu.
Abdul Rahman, adalah satu-satunya hakim yang menentang penghakiman tersebut, bagaimanapun berpendapat adalah salah bagi Mahkamah Persekutuan yang diketuai oleh Ketua Hakim Negara Tengku Maimun Tuan Mat pada Ogos tahun lalu, tidak membenarkan penangguhan bagi membolehkan peguam baru bekas perdana menteri itu untuk membuat persediaan dalam rayuan terakhirnya.
Zainur dalam pada itu berkata adalah tidak masuk akal untuk peguam Najib menggunakan pandangan Abdul Rahman dalam rayuan akan datang.
"Takkan Lembaga Pengampunan dan YDPA akan ambil kira satu-satunya penghakiman bertentangan ini dan menolak empat penghakiman majoriti dalam mempertimbangkan petisyen Najib," kata Zainur, bekas naib presiden PKR yang sebelum ini dikenali Parti Keadilan Nasional.


IMF yakin ekonomi Malaysia akan berkembang 5.75% pada 2022

Tabung Kewangan Antarabangsa (IMF) optimis bahawa ekonomi Malaysia akan berkembang sebanyak 5.75% pada 2022, dipacu oleh permintaan dalam negeri yang terpendam dan permintaan luar yang terus kukuh.Ini sejajar dengan unjuran pertumbuhan kerajaan antara 5.3% dan 6.3% bagi 2022. Ekonomi berkembang 3.1% tahun lepas.Dalam memberikan penilaian terhadap prospek pertumbuhan Malaysia, IMF menyatakan bahawa kadar vaksinasi yang tinggi di negara ini dan sekatan pergerakan yang terhad juga akan menyokong pengembangan ekonomi.Namun begitu, agensi yang berpangkalan di Washington itu mengakui bahawa terdapat risiko penurunan yang besar, termasuk daripada pandemik Covid-19 dan perang di Ukraine, kesukaran serupa yang dihadapi oleh kedua-dua negara maju dan membangun di seluruh dunia.“Pertumbuhan Malaysia diunjurkan kukuh dalam jangka sederhana walaupun risiko kesan ekonomi jangka panjang adalah nyata,” kata Lembaga Eksekutif IMF dalam kesimpulannya susulan perundingannya dengan pegawai Malaysia dalam laporan penilaian yang dikeluarkan April lalu.IMF turut mengalu-alukan pendirian dasar monetari Malaysia yang akomodatif, kerana jangkaan inflasi diterajui dengan baik.Justeru, IMF maklum dengan komitmen Malaysia terhadap fleksibiliti kadar pertukaran sambil menyatakan ia akan terus membantu negara dengan baik.Ini diperkukuh lagi minggu lepas apabila Bank Negara Malaysia mengesahkan kedudukannya bahawa ia tidak akan menambat ringgit walaupun mata wang itu lemah.Ini ialah kerana sektor perbankan masih mempunyai permodalan yang baik dan sangat cair, disokong oleh kualiti aset yang kukuh.IMF juga berkata bahawa sektor kewangan Malaysia “kekal berdaya tahan,” dan ia digalakkan oleh pembaharuan sektor kewangan yang tertumpu pada keterangkuman, transformasi ekonomi dan ekonomi yang mampan.Ini jelas mencerminkan konsep Keluarga Malaysia Perdana Menteri Ismail Sabri Yaakob yang memberi tumpuan kepada keterangkuman, kebersamaan yang bertujuan untuk membawa rakyat bersama dalam membantu negara pulih daripada pandemik Covid-19 yang melemahkan.IMF yang mempunyai 190 negara anggota turut memuji pelaksanaan Rancangan Malaysia Ke-12 kerana ia memberi tumpuan kepada meningkatkan produktiviti buruh/guna tenaga, meningkatkan ekonomi digital dan hijau serta mengukuhkan tadbir urus fiskal.“Ini akan membantu meminimumkan kesan ekonomi berkaitan pandemik sambil menggalakkan pertumbuhan inklusif dan penghasilan pekerjaan,” kata IMF.IMF turut mengambil kira penilaian yang kedudukan luar Malaysia adalah sederhana lebih kukuh daripada yang dibenarkan oleh asas ekonomi dan dasar yang diingini.IMF juga menyarankan dasar untuk mengukuhkan jaringan keselamatan sosial untuk menyokong pemulihan inklusif dan memudahkan pengimbangan semula luaran yang telah dilakukan Malaysia melalui peruntukan berkaitan Covid yang mencecah berbilion ringgit.Melihat kembali pada tahun 2021, IMF berkata tindak balas dasar pandemik yang pantas, besar dan pelbagai serampang menyokong ekonomi.Jumlah perbelanjaan belanjawan/peruntukan berkaitan COVID bernilai sehingga RM39 bilion (kira-kira 2.5% daripada keluaran dalam negara kasar (KDNK) pada 2021, lebih dua kali ganda daripada belanjawan awal RM17 bilion, dan melebihi RM38 bilion yang dibelanjakan pada 2020.Sehubungan itu, defisit kerajaan persekutuan mencapai kira-kira 6.5% daripada KDNK pada 2021, lebih tinggi daripada kira-kira 5.5 defisit yang diramalkan dalam Bajet 2021.Hutang kerajaan persekutuan dianggarkan pada 63% daripada KDNK, di bawah siling hutang domestik sebanyak 65 peratus, katanya.Ditubuhkan pada Julai 1944 selepas Kemelesetan Besar di Amerika Syarikat, IMF berusaha untuk mencapai pertumbuhan dan kemakmuran yang mampan untuk semua 190 negara anggotanya.Ia berbuat demikian dengan menyokong dasar ekonomi yang menggalakkan kestabilan kewangan dan kerjasama monetari, yang penting untuk meningkatkan produktiviti, penciptaan pekerjaan dan kesejahteraan ekonomi.


Pakistan giat pindahkan penduduk susulan ancaman siklon Biparjoy

Pihak berkuasa Pakistan pada Selasa mempergiat usaha memindahkan ribuan keluarga susulan ribut tropika Biparjoy semakin menghampiri dan dijangka bertukar menjadi siklon yang "amat kuat”.
“Kami akan menyelesaikan pemindahan pada pagi Khamis,” kata pengerusi Pihak Berkuasa Pengurusan Bencana Negara (NDMA) Leftenan Jeneral Inam Haider Malik kepada pemberita di Islamabad, lapor Agensi Berita Jerman (dpa).
Beliau berkata setakat ini, sekurang-kurangnya 26,000 orang telah dipindahkan ke tempat yang lebih selamat.
Kira-kira 100,000 orang dari kawasan pantai akan dipindahkan sebelum satu daripada taufan terkuat dijangka melanda wilayah Sindh di Pakistan dalam tempoh hampir 25 tahun dan siklon itu diramal mendarat pada 15 Jun.
Wilayah berkenaan pernah dilanda banjir besar tahun lalu dan puluhan ribu orang masih bergelut untuk membina semula kehidupan mereka.
Siklon itu berada pada jarak sekitar 470 kilometer (km) dari bandar pelabuhan Karachi, menurut Jabatan Metrologi Pakistan.
Sebuah loji janakuasa nuklear di Karachi dan beberapa loji janakuasa arang batu di daerah jiran akan tutup dalam masa beberapa hari lagi yang mungkin akan menimbulkan isu bekalan tenaga.
"Berbahaya untuk mengendalikan loji kuasa ketika angin kencang," kata Menteri Tenaga Khurram Dastgir.
Kerajaan wilayah itu juga sedang bersiap sedia untuk menghadapi kemungkinan banjir kerana  curahan hujan sebanyak lebih 100 milimeter diramal berlaku di Karachi.
Menteri Perubahan Iklim Sherry Rehman berkata kawasan pantai amat berisiko tinggi dengan gelombang ombak dijangka antara 2.4 dan 3.7 meter.
Beliau berkata curahan hujan sebanyak 113 mm diramal di Karachi dan bandar itu berkemungkinan berdepan masalah banjir.


Pemimpin Umno Kedah letak jawatan

Othman Aziz mengumumkan peletakan jawatannya sebagai timbalan pengerusi Umno Kedah sebagai mengambil tanggungjawab moral susulan kekalahan BN khususnya parti itu di Kedah pada Pilihan Raya Umum ke-15.
Othman, yang tewas di Parlimen Jerlun, turut mendesak Presiden Umno Ahmad Zahid Hamidi meletakkan jawatan ekoran prestasi buruk dan teruk parti serta BN.
“Kita telah mencuba sehabis baik dan kita menerima ini adalah satu penolakan mutlak orang-orang Melayu terhadap Umno ketika ini maka sudah tentulah kita merasakan kita memerlukan satu rombakan ataupun baik pulih dari segi kepimpinan Umno.
“Jadi saya menggesa Ahmad Zahid Hamidi selaku presiden Umno berfikir secara terbuka dan berjiwa besar untuk melepaskan jawatannya,” katanya kepada pemberita di sini hari ini.
Beliau juga berkata pengundi khususnya orang Melayu telah memberikan satu petanda yang cukup jelas dalam PRU15 bahawa mereka tidak menggemari gaya dan cara pemimpin Umno mengemudi parti itu.
Pada PRU15 semalam, BN tewas di kesemua 14 kerusi Parlimen yang ditandingi di Kedah.


Zahid tak boleh buat keputusan sendiri tubuh kerajaan dengan Anwar, kata Tok Mat

Ahmad Zahid Hamidi tidak boleh membuat keputusan secara bersendirian untuk menubuhkan kerajaan campuran bersama Pakatan Harapan (PH), kata Timbalan Pengerusi Barisan Nasional (BN) Mohamad Hasan.
"Sudah tentu dia kena berunding dengan saya dahulu," kata Mohamad pada sidang media di Pusat Dagangan Dunia Kuala Lumpur di Kuala Lumpur hari ini.
Ketika ditanya pemberita mengenai prospek untuk BN bekerjasama dengan PH sekiranya BN tidak mendapat kerusi mencukupi untuk membentuk kerajaan Mohamad berkata: "Kenapa sebut PH, (sedangkan) banyak lagi parti-parti lain? Tunggulah malam 19 November, segalanya mungkin."
Kerjasama BN dan PH sering disebut-sebut sepanjang kempen PRU ini apabila Presiden PKR, Anwar Ibrahim lebih banyak menumpukan serangannya terhadap Perikatan Nasional (PN) berbanding BN.
Selain itu, pengerusi BN itu juga berulang kali menyatakan kesediaan BN membentuk kerjasama dengan mana-mana parti selepas PRU15.
Pada sidang media hari ini Mohamad bagaimanapun melahirkan keyakinan BN mampu memenangi lebih 112 kerusi Parlimen yang diperlukan bagi membentuk kerajaan selepas Pilihan Raya Umum ke-15 (PRU15) pada 19 November ini.
"Malaysia perlukan kerajaan yang mantap dan kuat. Kita tidak mampu lagi untuk ada pelbagai parti sehingga (keputusan) perlu rujuk kepada parti masing-masing.
"Saya yakin BN boleh 'cross the bridge dan kita boleh bentuk kerajaan. Tetapi untuk mengukuhkan lagi kerajaan dengan mandat yang lebih besar, terpulang kepada siapa yang hendak bersama dengan kita," katanya.
Tanpa memberikan sebarang angka, Mohamad berkata ia berdasarkan kepada keputusan Pilihan Raya Negeri (PRN) Melaka dan Johor yang mana BN berjaya membentuk kerajaan secara solo.
222 kerusi Parlimen menjadi rebutan gabungan-gabungan politik pada Sabtu ini.
Mana-mana parti yang ingin membentuk kerajaan perlu memenangi sekurang-kurangnya 112 kerusi untuk membentuk kerajaan dengan majoriti mudah.
Pengundian awal dijadualkan pada 15 November ini membabitkan anggota tentera dan polis serta pasangan.


Sketsa politik baru

Dari segi umur, saya sudah semakin menua berbanding ‘budak-budak baru nak up’ (BBNU). Maka saya mungkin dilihat dan ditafsir sudah mandom macam abang-abang mereka yang sudah mula duduk di surau.Saya pinjam istillah BBNU ni daripada mereka juga. Harapnya konsep ini saya tak salah gunakan untuk kepentingan diri saya.Pagi 22 Januari 2022, hari ini dikatakan akan ada rapat umum untuk tunjuk perasaan kebencian rakyat pada skandal pegawai kanan kerajaan.Saya bukan anti demo, bukan. Bagi saya rapat umum ni sama saja dengan acara demonstrasi seperti sebelum-sebelum ini seperti demonstrasi Bersih. Cuma bezanya tak ada lagi dah penghasut-penghasut lama seperti Hishamudin Rais a.k.a. tukartiub. Tak ada lagi Malek Hussin, Tian Chua, Maria Chin, Ambiga dan lain lain. Semua mereka ini sudah kaput.Pagi 22 Januari ini, saya menyilang kaki duduk di satu restoran milik anak Johor di Bangi sambil makan kacang pool bersama roti panggang dan ditemani dengan segelas kopi O kosong jenis 434 dari Muar. “Meal” ini tak lengkap tanpa disulami dengan dua keping biskut kering.Pagi ini hujan renyai, agak dingin. Ia menambahkan lagi aroma kopi O kaw saya dengan hidangan iringan pembuka selera. Sedap sungguh saya bersarapan sambil mengikuti perkembangan BBNU bersiap untuk berdemo.Biasanya demo sebegini akan menjadi “training ground” untuk BBNU. Ia sebagai persiapan menjadi pemimpin baru yang akan mengambil alih peranan lembu-lembu lama yang masih menguak di dalam parti pembangkang.Bukan saya memperlekeh BBNU ni buat demo, atau saya tak hargai pemimpin lama, bukan. Cuma gerakan politik demo ini kita sudah boleh baca akan hasilnya. Pertama, Azam Baki tak terkesan apa-apa pun. Ini pun bagi saya kita dah tahu dan tak harap apa-apa pun.Tapi yang kedua, daripada demo ni kita boleh agak akan ada tangkapan ke atas para demonstran. Hasil daripada tangkapan ini akan muncullah hero-hero yang baru.Apa masalah disini? Tak ada masalah, cuma kita akan menghasilkan lagi lembu-lembu baru dalam politik kita.Bila kita nak buka wacana naratif politik baru, demo ini hanya akan menghasilkan lembu-lembu baru dalam politik, bukan politik baru. Ini yang menjadi ironinya.Di samping kita terpaksa melayan beban politik lembu-lembu lama ini, kita terus menghasilkan lagi lembu-lembu yang baru. Kita? Siapa kita? Kitalah, aku, engkau, netizen, ahli parti, pengundi, bapak kau, bapak aku – kita.Jadi apa maksud kita perlukan naratif politik baru? Saya ada jawapannya, cuma saya kira jawapan saya itu tak penting. Minat kita hari ini masih lagi dengan politik lama, politik reaksioner dan politik personaliti.Baru-baru ini saya ada membaca pandangan dua pemimpin muda, Hilman Idham dan Sheikh Umar. Dua mamat ni dari parti yang berbeza, namun pandangan mereka hampir sama dalam konteks pengundi muda atau Undi 18.Bagi aku yang sudah berumur “abang-abang”, agenda pengundi muda atau Undi 18 ini sangat berpotensi untuk diteroka dalam erti kata untuk memberi lebih banyak pencerahan politik demi membuka naratif politik baru.Cuma jalannya tak mudah dan popular seperti turun demo. Tapi ia tetap kerja politik yang sama taraf kemuliaannya.Kita tak boleh biarkan pengundi muda ini turun mengundi dalam PRU 15 dalam keadaan bermata rabun macam lembu-lembu politik yang lain.Saya membayangkan, pemimpin-pemimpin muda bergerak di kafe-kafe dan warung bersama anak muda sambil memberi pencerahan kepada pengundi muda tanpa perlu demo ala-ala Bersih atau Reformasi. Zaman tu sudah berlalu.Zaman “fact check”, zaman “fact and figure” atau zaman IOT ini, pengundi muda harus dibawa dalam kuliah di café atau warung untuk memahami “fact and figure” politik zaman ini. Ini makanan bagi pengundi muda yang berjuta-juta itu. Ini bekalan untuk mereka turun mengundi pada PRU15.Kerja ni mungkin lebih susah dan ramai yang tak minat. Sama seperti jawapan apa itu politik baru? Jawapannya tak menarik pun.Yang menariknya, demo TangkapAzamBaki ini. Tapi ia hanya salah satu sketsa lama yang diulang semula dengan harapan politik baru akan muncul pada tahun 2022.Tapi, adakah mungkin ini permulaanya? Mungkin, siapa tahu.Mahdzir bin Ibrahim adalah seorang pelukis yang berada dalam labirin politik.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Johor mengundi hari ini, lebih 1,000 pusat pengundian dibuka

Hari ini rakyat Johor mengundi sempena Pilihan Raya Negeri (PRN) Johor ke-15 bagi memilih kerajaan negeri baru, menyaksikan pengundi muda berusia 18 hingga 20 tahun merasai pengalaman mengundi buat pertama kalinya.Sebanyak 1,021 pusat mengundi bersedia membuka pintu bermula 8 pagi, bagi membolehkan 2,539,606 pengundi biasa daripada 2,597,742 pengundi berdaftar yang layak mengundi, menunaikan tanggungjawab mereka.Sebanyak 36,729 kertas undi pos telah dikeluarkan oleh Suruhanjaya Pilihan Raya (SPR) manakala kira-kira 87 peratus atau 18,625 pengundi yang terdiri daripada anggota polis, tentera dan pasangan menjalankan tanggungjawab mengundi awal, pada Selasa (8 Mac) lepas.Bagi proses pengundian hari ini, pusat mengundi yang mempunyai satu atau dua saluran akan ditutup lebih awal seperti yang diwartakan iaitu Balai Raya Pulau Besar di Mersing ditutup pada 11 pagi, Sekolah Kebangsaan (SK) Pulau Pemanggil, Mersing pada 1 tengah hari.Sebanyak 15 pusat mengundi pula akan ditutup pada 2 petang, manakala 41 pusat mengundi ditutup pada 4 petang. Pusat-pusat mengundi lain akan ditutup pada 6 petang.Pada PRN Johor kali ini, seramai 239 calon daripada 15 parti politik akan bertanding merebut 56 kerusi Dewan Undangan Negeri (DUN).Ia merangkumi parti Barisan Nasional (BN); Perikatan Nasional (PN); Pejuang; Pakatan Harapan bersama parti komponennya PKR yang bertanding atas logo sendiri serta rakan strategik gabungan itu, Parti Ikatan Demokratik Malaysia (Muda); Warisan (Warisan); Parti Bangsa Malaysia (PBM); Parti Bumiputera Perkasa Malaysia (Putra) dan Parti Sosialis Malaysia (PSM).Dua kerusi DUN menyaksikan pertandingan tujuh penjuru; empat kerusi DUN melibatkan enam penjuru; lapan kerusi DUN melibatkan lima penjuru dan 35 kerusi (empat penjuru).Antara pemimpin yang dijangka menjadi tumpuan ialah bekas Menteri Besar Johor Hasni Mohammad yang akan mengundi di Sekolah Kebangsaan (SK) Pengkalan Raja, Pekan Nanas di Pontian, bekas perdana menteri Muhyiddin Yassin di Sekolah Menengah Kebangsaan Sri Muar di Muar, Menteri Kanan Pertahanan Hishammuddin Hussein di Sekolah Agama Taman Sri Lambak, Kluang dan Presiden Muda Syed Saddiq Syed Abdul Rahman di SK Taman Sutera.PRN Johor hari ini, adalah pilihan raya pertama di negara ini bagi anak muda merasai sendiri pengalaman keluar mengundi bagi memilih wakil rakyat, melibatkan 173,177 individu berusia 18 hingga 20 tahun.Kebenaran untuk anak muda mengundi kali ini adalah susulan Rang Undang-Undang (RUU) Perlembagaan (Pindaan) 2019, bagi menurunkan had umur mengundi kepada 18 tahun dan pendaftaran pengundi automatik diluluskan pada Mac 2019.Semasa proses pengundian PRN Johor berlangsung, semua pengundi diwajibkan memakai pelitup muka, menggunakan pensanitasi tangan dan merekodkan kehadiran serta mengamalkan penjarakan fizikal.Suruhanjaya Pilihan Raya (SPR) memaklumkan pengundi berstatus individu dalam siasatan (PUI) dan individu dalam pengawasan (PUS) perlu memohon pegawai kesihatan daerah (PKD) untuk keluar sementara ke pusat mengundi dan kebenaran adalah tertakluk kepada penilaian risiko jangkitan oleh PKD itu.Jabatan Meteorologi meramalkan cuaca pada sebelah pagi cerah di seluruh Johor dengan suhu sepanjang hari pengundian antara 23 hingga 33 darjah Celsius.Ribut petir pula diramal berlaku pada sebelah petang di tujuh daerah iaitu Johor Bahru, Tangkak, Segamat, Muar, Batu Pahat, Pontian dan Kulai.


25% penduduk Malaysia sudah daftar vaksinasi

Sekurang-kurangnya 25% warga Malaysia yang disasarkan kerajaan telah didaftarkan untuk menerima suntikan vaksin di bawah program imunisasi Covid-19 kebangsaan (PICK).Menteri penyalaras PICK, Khairy Jamaluddin berkata 6.1 juta orang telah mendaftarkan nama mereka untuk menerima suntikan vaksin setakat ini.Beliau turut mengumumkan kempen yang sedang dijalankan kerajaan untuk memastikan golongan yang tinggal di kawasan pendapatan tidak tertinggal dalam program vaksinasi kebangsaan.Di bawah inisiatif yang diselenggarakan Agensi Pengurusan Bencana Negara (Nadma) tersebut, pegawai akan dihantar ke kawasan pedalaman dan kampung yang tidak memiliki akses internet.Sementara itu, Menteri Kesihatan Dr Adham Baba berkata bantuan kewangan akan diberikan kepada mereka yang menghidapi kesan sampingan akibat vaksin.Beliau turut berkata sejumlah RM10 juta turut diperuntukkan untuk bantuan tersebut.Dalam sidang media bersama Khairy, beliau menamah RM500,000 akan diberikan kepada penerima-penerima yang meninggal dunia atau sakit kekal akibat suntikan vaksin bagi meringankan tanggungan keluarga yang terlibat.Mereka yang menghidapi kesan sampingan vaksin turut dibenarkan untuk melanjutkan rawatan di hospital selain mendapat pampasan seanyak RM50,000.Peruntukan tersebut akan diuruskan Tabung Bantuan Bencana Negara (TBBN) yang diuruskan Nadma.“Langkah proaktif ini diambil oleh kerajaan bagi menangani kemungkinan kesan sampingan akibat vaksin,” kata Adham.


Indonesia hantar pulang warga Australia yang ditangkap kerana mabuk, berbogel

Seorang lelaki warga Australia yang ditangkap kerana mabuk, berkelakuan ganas dan berbogel di tempat awam di wilayah ultra konservatif Islam Indonesia, Aceh, akan dihantar pulang, kata pihak berkuasa.
Bodhi Mani Risby-Jones, 23, ditahan polis pada April lalu selepas didapati bergelandangan dalam keadaan mabuk melalui sebuah kampung di Pulau Simeulue di luar wilayah Aceh.
Penduduk berkata, Risby-Jones, yang dalam rombongan bagi menyertai acara meluncur ke pulau itu didapati menyerang mereka, melepaskan tumbukan dan mencederakan sekurang-kurangnya seorang nelayan.
Risby-Jones dibebaskan daripada penjara di Simeulue pada Rabu selepas dia memohon maaf dan membayar pampasan berjumlah AS$16,778 (kira-kira RM77,400) kepada mangsa.
Dia bagaimanapun tidak dikenakan tuduhan jenayah.
Risby-Jone berkata dia "sangat lega dan gembira" dibebaskan selepas "memperbodohkan diri sendiri", menurut media.
Warga Australia itu diserahkan kepada imigresen "untuk dihantar pulang ke negaranya dan sedang menunggu tiket dari kedutaannya," kata Fauzi, seorang pegawai imigresen, di Meulaboh, sebuah bandar di tanah besar Aceh.


Shahidan gesa kerajaan jawab isu sekat MB Kedah hadir Lima Langkawi

Ahli Parlimen Arau Shahidan Kassim dari Perikatan Nasional (PN) menggesa kerajaan memberikan penjelasan susulan dakwaan Menteri Besar Kedah Muhammad Sanusi Mohd Nor bahawa beliau disekat daripada menghadiri mana-mana program kerajaan termasuk Pameran Maritim dan Aeroangkasa Antarabangsa Langkawi 2023 (Lima’23) pada 23 hingga 27 Mei depan.
Shahidan membangkitkan peraturan mesyuarat 18(1) dan merujuk Perlembagaan Persekutuan Perkara 10 kepada Speaker Dewan Rakyat Johari Abdul.
Menurut Shahidan, perkara itu perlu diberikan penjelasan segera kerana melibatkan kepentingan orang ramai terutama sekali urusan harian pemimpin negeri itu.
Menurutnya, Sanusi sukar untuk membuat majlis di luar negeri Kedah termasuk membuat tempahan dewan di Majlis Agama Islam Wilayah Persekutuan (Mawip) tapi dibatalkan.
"(Perkara ini) perlu disegerakan kerana melibatkan seorang yang dilantik oleh raja negeri Kedah untuk jadi menteri besar.
"Tapi tak dibenarkan untuk hadir majlis kerajaan Persekutuan di negerinya sendiri," katanya di Dewan Rakyat hari ini.
Semalam, pegawai di pejabat menteri besar Kedah mengesahkan kepada MalaysiaNow berhubung sekatan itu.
Sebelum ini, Sanusi menarik perhatian ramai pihak apabila memuat naik tulisan di Facebook berhubung keputusan terbaru Kabinet yang dipimpin oleh Perdana Menteri Anwar Ibrahim.
"Keputusan terbaru PMX melarang MB Kedah di mana-mana majlis kerajaan persekutuan termasuk Lima di Langkawi.
"Apa boleh buat, jika anda panas tolong jangan koyak."
Dalam pada itu, Johari meminta supaya Shahidan mengemukakan usul kepada pejabatnya berkenaan isu tersebut selain membangkitkannya dalam persidangan Dewan Rakyat.
Beliau turut mempersoalkan sama ada Shahidan mempunyai bukti seperti dokumen hitam putih yang membenarkan dakwaan tersebut.
"Itu hanya laporan pemberita dan akhbar," katanya.
Bagaimanapun Shahidan pula menegaskan beliau pernah menghantar kira-kira sebanyak 14 usul kepada pejabat Johari dan tiada satu usul pun yang diterima.
"Saya ahli Parlimen yang lama cukup sedih apa yang berlaku," katanya.


Sudah tiba masanya kompaun langgar SOP Covid-19 dinaikkan, kata KPN

Polis Diraja Malaysia (PDRM) berpendapat sudah tiba masanya nilai kompaun kerana ingkar dan melanggar prosedur operasi standard (SOP) Perintah Kawalan Pergerakan (PKP) dinaikkan susulan peningkatan ketara kes Covid-19 di negara ini.Ketua Polis Negara Abdul Hamid Bador berkata setiap minggu ribuan saman dikeluarkan pihaknya kepada individu yang ingkar dan melanggar SOP PKP, yang kebanyakannya melibatkan kesalahan tiada penjarakan fizikal.Menurutnya lebih memburukkan lagi keadaan apabila ada yang mengambil kesempatan dengan melakukan perjalanan rentas daerah dan negeri tanpa alasan yang kukuh.“Sekiranya kompaun RM1,000 itu dianggap kecil maka mereka yang degil ini pasti akan menerima padah apabila arahan menaikkan nilai kompaun ini diwartakan.“Sudah tiba masanya untuk nilai kompaun itu dinaikkan,” katanya ketika dihubungi Bernama di Kuala Lumpur hari ini.“Sekiranya kompaun RM1,000 itu dianggap kecil maka mereka yang degil ini pasti akan menerima padah apabila arahan menaikkan nilai kompaun ini diwartakan.Beliau berkata anggotanya diarahkan untuk mengeluarkan saman kepada mereka yang ingkar tanpa memberi ruang dilepaskan dengan amaran.Hamid berkata sepanjang menjalankan tugas ketika PKP dilaksanakan, seramai 474 warga PDRM positif Covid-19 manakala 1,628 lagi menjalani kuarantin.“Amat menyedihkan apabila petugas barisan hadapan yang dijangkiti ini terpaksa dirawat oleh satu kelompok lagi petugas barisan hadapan di hospital,” katanya.Penularan Covid-19 di negara ini menunjukkan peningkatan mendadak ketika ini, dengan jumlah kes harian baharu menghampiri 6,000 apabila sebanyak 5,725 kes dilaporkan semalam dan hari ini pula 5,728 kes dicatatkan.


Tiada masalah penangguhan RUU pinda Perlembagaan selaras MA63, kata KM Sarawak

Tiada masalah besar yang berbangkit susulan penangguhan pembentangan rang undang-undang (RUU) bagi meminda beberapa peruntukan Perlembagaan Malaysia selaras Perjanjian Malaysia 1963 (MA63), kata Ketua Menteri Abang Johari Openg.Jelasnya beliau dimaklumkan Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar, penangguhan itu dibuat bagi membolehkan peguam negara (AG) menjelaskan lebih lanjut cadangan pindaan kepada anggota Kabinet.“Tiada masalah, saya difahamkan oleh Wan Junaidi terdapat beberapa perkara (yang perlu penjelasan) seperti Perkara 160 mengenai definisi persekutuan. Mereka hanya mahukan penjelasan mengenai perkara tertentu, itu sahaja.“Tiada masalah besar, ia hanya soal berkaitan pemahaman dan penjelasan oleh AG,” katanya ketika ditemui pemberita.Pada 25 Oktober lalu, Wan Junaidi dilaporkan berkata Kabinet akan menetapkan tarikh baru untuk pembentangan rang undang-undang tersebut.Menurut Wan Junaidi penangguhan itu susulan tiada kata sepakat dicapai mengenai cadangan pindaan terhadap beberapa artikel berkaitan Perlembagaan Persekutuan semasa sesi perbincangan pada 24 Oktober lalu yang turut dihadiri Perdana Menteri Ismail Sabri Yaakob.Rang undang-undang berkenaan sepatutnya dibentangkan di Dewan Rakyat semalam (26 Oktober), diikuti bacaan kali kedua pada 28 Oktober.Tarikh baru bacaan kali pertama rang undang-undang itu akan ditetapkan selepas taklimat daripada Peguam Negara berhubung perkara berkenaan dalam mesyuarat Kabinet pada Jumaat (29 Oktober) ini.


PBB harus berubah untuk tamatkan konflik, kata PM

Malaysia mahukan penambahbaikkan dan perubahan pada Pertubuhan Bangsa-Bangsa Bersatu (PBB), kerana ramai yang masih menderita akibat konflik, yang masih berlaku di beberapa bahagian di seluruh dunia.Perdana Menteri Muhyiddin Yassin berkata, PBB boleh dikatakan gagal untuk menyelamatkan beberapa generasi pewaris daripada kesengsaraan akibat peperangan.“Pertubuhan Bangsa-Bangsa Bersatu terus kekal sebagai satu-satunya institusi global yang kita anggap milik semua.“Walaupun kita akui yang organisasi ini agak baik dalam banyak perkara di sepanjang 75 tahun penubuhannya, terutamanya dalam mempromosikan pembangunan sosial dan ekonomi, kita perlu jujur dan mengakui yang PBB  boleh dikatakan gagal menyelamatkan beberapa generasi pewaris daripada kesengsaraan peperangan,” katanya.Muyhiddin berkata demikian ketika menyampaikan pendirian rasmi Malaysia di mesyuarat peringkat tinggi Perhimpunan Agung Bangsa-Bangsa Bersatu (UNGA) bersempena ulang tahun ke-75 UNGA.Ini merupakan ucapan sulung Muhyiddin di UNGA sejak menjadi perdana menteri Malaysia pada Mac tahun ini.Mesyuarat ini dilaksanakan secara maya disebabkan pandemik Covid-19 dan ucapannya itu diprarakamkan di pejabatnya di Putrajaya.Perdana menteri berkata PBB kini amat diperlukan, dan ia seharusnya sudah cukup lengkap – bukan hanya dari segi kebebasan politik, tetapi juga dari segi sokongan berterusan negara anggota dalam menampilkan respons terhadap sebahagian daripada masalah besar yang dihadapi dunia.Muhyiddin berkata inilah masanya untuk PBB menilai semula pencapaiannya; memperbaiki kelemahan dan menghapuskan kesemua rintangan yang menghalang kemajuannya berterusan.Beliau berkata Malaysia mengalu-alukan penerimaan deklarasi untuk memperingati Ulang Tahun ke-75 PBB hari ini.“Sejujurnya kami percaya dalam memperingati ulang tahun ini, ia menampilkan peluang keemasan kepada komuniti antarabangsa untuk melakukan yang lebih baik. Jangan kita melepaskan peluang ini. Mari kita bergerak ke hadapan bersama dalam membina masa hadapan yang kita mahukan, dan PBB yang kita perlukan,” katanya.Muhyiddin juga menyuarakan kebimbangan yang sejak beberapa tahun lepas, negara-negara tertentu dilihat tidak mengendahkan penjanjian PBB.Beliau berkata sebagai contoh Perjanjian Paris merupakan satu pencapaian terbaik oleh negara-negara dalam menangani perubahan cuaca – satu kemuncak kepada usaha antarabangsa yang bermula di Rio Earth Summit pada tahun 1992.“Kami juga mempunyai sejumlah instrumen dan konvensyen mengenai hak asasi manusia yang kebanyakannya mengambil tempoh beberapa tahun untuk dirumuskan. Instrumen sedemikian mengatur dan menentukan tindakan kita, dalam membolehkan kita terus maju.“Bagaimanapun, sejak beberapa tahun kebelakangan ini, beberapa negara mengabaikan perjanjian itu. Kita berharap ini dapat dihentikan. Kita perlu perhatikan apa yang dikehendaki dan yang diharapkan oleh orang ramai,” katanya.Sementara itu katanya awal tahun ini, PBB melancarkan inisiatif UN75, mengajak orang ramai di seluruh dunia berkongksi aspirasi dan harapan serta keutamaan untuk masa hadapan, dengan hampir 40,000 orang menjawab tinjauan UN75 itu dalam tempoh tiga bulan pertama ia dilancarkan.Walaupun intepretasi terhadap penemuan tinjauan itu mungkin berbeza mengikut keadaan di negara masing-masing, mesej dan perkara yang dikongsi oleh orang ramai adalah jelas.“Ini bukan bermakna yang komuniti antarabangsa tidak mengambil endah terhadap isu itu, sebaliknya kita sudah bekerja keras mengusahakannya sejak bertahun-tahun lamanya,” katanya.Muhyiddin seterusnya mengucapkan tahniah kepada Volkan Bozkir dari Turki atas pemilihannya sebagai Presiden Sesi ke-75 UNGA bertemakan ‘The Future We Want, the United Nations We Need: Reaffirming Our Collective Commitment To Multilateralism – Confronting Covid-19 Through Effective Multilateral Action’.Perdana menteri turut menyampaikan ucapan terima kasih Malaysia kepada Tijjani Muhammad-Bande dari Nigeria atas komitmen dan kepimpinannya sewaktu sesi ke-74 UNGA yang amat mencabar akibat pandemik Covid-19.


Kes harian kekal di paras 4,000

4,116 kes baru Covid-19 direkodkan hari ini menjadikan jumlah keseluruhan sebanyak 2,829,089 kes.2,859 pesakit juga direkodkan sembuh, menjadikan jumlah keseluruhan pesakit sembuh sebanyak 2,753,119.Dalam pada itu, kes yang memerlukan rawatan di unit rawatan rapi (ICU) adalah sebanyak 141 kes di mana 116 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 62 kes di mana 44 adalah kes Covid-19.Dari 4,116 kes harian yang dilaporkan pada hari ini, 39 kes (0.9%) adalah daripada Kategori Tiga, Empat, dan Lima, dan 4,077 kes (99.1%) lagi adalah terdiri daripada Kategori Satu dan Dua.


Nazri gesa Putrajaya perjuang nyawa Nagaenthran namun mesti patuhi moratorium

Ahli Parlimen Padang Rengas Nazri Aziz hari ini menggesa Putrajaya untuk mematuhi moratorium hukuman gantung selain turut memberi amaran kerajaan juga akan dituduh berat sebelah ketika merayu untuk pelaksanaan hukuman mati tidak dijalankan ke atas Nagaenthran K Dharmalingam.Nazri dalam perbahasan di Dewan Rakyat, berkata kerajaan sudah mengumumkan moratorium hukuman mati pada 2018 namun baru-baru ini dilihat menarik balik keputusan tersebut pada 2020.“Macam baru-baru ini seorang janda dihukum mati, walaupun 2018 dulu kita kata moratorium, tetapi pada 2020 kita tarik balik. “Apa ini, sekejap setuju, kemudian tarik balik. Kita tak mahu persalahkan orang lain. Kita ahli Parlimen ada kuasa untuk memastikan supaya hukuman mati dalam soal dadah dihentikan,” katanya.Nazri merujuk kes seorang ibu tunggal yang memiliki sembilan orang anak dijatuhi hukuman mati pada Oktober lalu kerana memiliki 113.9g methamphetamine pada Januari 2018.Menurut Nazri, kebiasaannya mangsa hukuman mati adalah terdiri daripada orang kampung, susah dan tidak berpelajaran tinggi namun golongan itu “tidak mendapat apa-apa keuntungan, hanya kerana mereka jadi keldai dadah mereka digantung.”“Selalunya mereka yang digantung, bukannya drug lord (dalang utama) sindiket dadah,” tegasnya.Dalam pada itu, Nazri mengucapkan tahniah kepada Perdana Menteri Ismail Sabri Yaakob kerana baru-baru ini mengutus surat kepada rakan sejawatnya di Singapura untuk merayu bagi pihak Nagaenthran yang sepatutnya menjalani hukuman mati hari ini atas kesalahan dadah.“Walau kita tidak ada moral high ground untuk merayu kerana warga kita juga digantung, tetapi dia menebalkan muka menulis surat.“Walaupun dia tahu orang akan berkata balik, ‘you dalam negara pun you gantung orang you apa dia’, seolah memberi makna dadah ini kalau di luar negara, okey, tapi dalam negara kita gantung,” katanya lagi.Nagaenthran K Dharmalingam yang dijadualkan menjalani hukuman gantung sampai mati di Penjara Changi hari ini namun ditangguhkan bagi memberi laluan pendengaran rayuan terakhir pembelaannya dan diagnosis Covid-19 yang disahkan semalam. Nagaenthran ditahan pada April 2009 dan dijatuhi hukuman mati atas kesalahan membawa masuk 42.72g heroin ke Singapura yang dikenali sebagai negara yang memiliki hukuman keras terhadap kesalahan dadah.Kes individu kurang upaya (OKU) mental itu telah menarik perhatian antarabangsa, malahan Perdana Menteri Ismail Sabri Yakaob, sekumpulan pakar PBB dan bilionair Britain Richard Branson menjadi antara mereka yang merayu supaya Singapura meringankan hukuman mati yang dikenakan terhadap Nagaenthran.Kumpulan hak asasi manusia dan aktivis juga turut mengadakan protes dan bantahan sejak dua minggu lalu bagi mengingatkan kerajaan Singapura tentang kewajipannya mematuhi perjanjian antarabangsa yang melarang hukuman mati terhadap OKU mental.Kemarahan berhubung pelaksanaan hukuman itu berpunca daripada diagnosis keupayaan mentalnya, yang mengesahkan antara lain memiliki IQ 69 – di bawah nilai ambang 70 bagi seseorang itu diisytiharkan sebagai individu yang tidak memiliki keupayaan intelek.


India kesan 11 subvarian Omicron dari pelancong asing

India mengesan 11 subvarian Covid-19 dalam kalangan pengembara antarabangsa yang tiba di negara itu dari 24 Disember hingga 3 Januari lalu.
Sumber Kementerian Kesihatan India berkata ia adalah gabungan varian baru dan sedia ada.
Varian yang dikesan adalah semua sublineage varian Omicron Covid-19, termasuk subvarian BA.5.2 dan sublineage subvarian BF.7, yang membawa wabak coronavirus di China, baru-baru ini.
Ratusan varian Covid-19 sedang menular di seluruh dunia, namun terdapat sejumlah varian membimbangkan dan sedang dipantau.
Sumber itu berkata, daripada 19,227 penumpang yang diuji dalam tempoh itu, 124 orang didapati positif.
Kerajaan India mewajibkan ujian negatif Covid-19 untuk ketibaan pengembara dari China, Hong Kong, Jepun, Korea Selatan, Singapura dan Thailand.
Keperluan baharu itu adalah tambahan kepada ujian rawak ke atas 2% penumpang antarabangsa yang tiba di negara itu.


Kes baru lepasi 1,300 jangkitan, 2 lagi terkorban

1,358 kes baru Covid-19 direkodkan hari ini menjadikan jumlah keseluruhan sebanyak 4,514,989 kes.Sebanyak 1,620 pesakit turut dilaporkan sembuh, menjadikan jumlah keseluruhan kes sembuh sebanyak 4,457,118.Ketika ini, 22,183 kes aktif direkodkan, dengan 21,232 atau 95.7% daripadanya sedang menjalani kuarantin kendiri.Dalam pada itu, 21 (0.1%) kes kini berada di pusat kuarantin sementara 904 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 26 kes dan 12 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.8% dengan kes Covid-19 merangkumi 5.7%.Dua lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,688 orang.


KWSP umum dividen 5.35% untuk simpanan konvensional, 4.75% simpanan shariah

Kumpulan Wang Simpanan Pekerja (KWSP) mengumumkan kadar dividen 5.35% untuk simpanan konvensional bagi 2022 dengan jumlah pembayaran sebanyak RM45.44 bilion.
Ketua Eksekutifnya Amir Hamzah Azizan turut mengumumkan dividen 4.75% untuk simpanan shariah dengan jumlah pembayaran sebanyak RM5.70 bilion bagi 2022.
Ini menjadikan jumlah pembayaran keseluruhan untuk 2022 sebanyak RM51.14 bilion.
Amir Hamzah berkata pulangan yang kompetitif ini sebahagian besarnya dipacu oleh strategi KWSP yang menekankan kepada kemampanan jangka panjang pelaburan dan pulangan, selaras dengan Alokasi Aset Strategik (SAA) KWSP.
“Portfolio KWSP yang pelbagai dan kecairan yang sihat membantu mengurangkan risiko dan membolehkannya untuk mengekalkan aset pelaburan melebihi RM1 trilion dan mengisytiharkan kadar dividen yang baik untuk 2022.
“Pembayaran sebanyak RM51.14 bilion ini akan memanfaatkan lebih daripada 15 juta ahli KWSP, termasuk ahli daripada sektor tidak formal yang berdaftar dengan i-Saraan, iaitu sebuah program caruman sukarela berasaskan insentif," katanya dalam taklimat media mengenai prestasi kewangan KWSP pada 2022 di sini hari ini.
Amir Hamzah berkata beliau percaya dividen ini serta pengukuhan prestasi KWSP yang berterusan akan memberi manfaat kepada simpanan persaraan ahli, terutamanya apabila dilihat daripada aspek jangka panjang.
“Walaupun dalam keadaan ekonomi yang mencabar, kami akan terus mengutamakan kejayaan jangka panjang portfolio pelaburan kami dan membina semula simpanan persaraan ahli,” katanya.
Setakat 31 Dis 2022, KWSP merekodkan jumlah pendapatan pelaburan kasar lebih rendah sebanyak RM55.33 bilion berbanding RM68.89 bilion pada 2021, didorong oleh ketidaktentuan pasaran dan penilaian pasaran ekuiti dan pendapatan tetap yang lebih lembab.
Menurutnya tahun kewangan 2022 menyaksikan pertumbuhan global yang lebih perlahan dan kenaikan kadar inflasi yang tinggi, ditambah dengan pengetatan dasar monetari oleh bank pusat utama untuk mengekang tekanan inflasi.
“Pasaran pendapatan tetap juga gagal mencatatkan prestasi yang baik apabila indeks bon merekodkan pulangan negatif untuk tahun yang sama, sebahagian besarnya disebabkan oleh hasil bon yang tinggi berikutan kenaikan kadar faedah Rizab Persekutuan Amerika Syarikat (AS) yang berterusan.
“Ketidakstabilan geopolitik juga merupakan faktor utama mempengaruhi pergerakan pasaran, dengan pencerobohan Rusia ke atas Ukraine yang telah melonjakkan harga komoditi, ditambah pula dengan pergolakan antara AS dan China,” katanya.
Pada 2022, kelas aset ekuiti menyumbang RM30.54 bilion atau 55 peratus daripada jumlah pendapatan kasar KWSP, lebih rendah berbanding RM41.06 bilion yang dicatatkan pada 2021.
Ekuiti tersenarai asing, yang mencatatkan pulangan pelaburan (ROI) sebanyak 9.27 peratus terus menjadi pemacu pulangan untuk kelas aset ini.
“Portfolio ekuiti persendirian juga menunjukkan prestasi kukuh, mencatatkan ROI sebanyak 13.65 peratus.
“Portfolio ini merekodkan pendapatan pelaburan kasar yang lebih rendah berbanding 2021, sebahagian besarnya disebabkan oleh penilaian aset pendasar yang lebih rendah, selain daripada pengagihan lebih rendah yang diterima untuk 2022," katanya.
Amir Hamzah berkata bagi memastikan kesihatan portfolio jangka panjang, KWSP mengambil langkah berhemat dengan menurunkan RM3.43 bilion daripada nilai portfolio ekuiti tersenarai pada 2022, lebih tinggi daripada RM1.15 bilion yang dicatatkan pada 2021, sejajar dengan turun naik pasaran ekuiti.
Sebanyak 74 peratus daripada jumlah itu adalah daripada kaunter patuh Syariah yang mencatatkan prestasi rendah, seterusnya memberi kesan kepada prestasi simpanan shariah KWSP bagi tahun berkenaan.


Neelofa, keluarga didenda RM60,000 kerana gagal patuh SOP Covid-19

Pelakon dan usahawan Noor Neelofa Mohd Noor dan 20 ahli keluarganya dikenakan kompaun sebanyak RM60,000 tanpa diskaun kerana melanggar prosedur operasi standard (SOP) Covid-19, kata polis hari ini.Neefola dikenakan kompaun sebanyak RM20,000 kerana gagal mengikut SOP kesihatan semasa majlis perkahwinannya termasuk melanggar syarat kebenaran rentas negeri dikeluarkan polis.Sementara suaminya, Muhammad Haris Ismail yang juga dikenali sebagai “PU Riz” turut dikenakan kompaun sebanyak RM10,000 tanpa diskaun kerana kesalahan sama melanggar syarat kebenaran rentas negeri.Ketua Polis Daerah Dang Wangi ACP Mohamad Zainal Abdullah berkata kompaun tersebut dikenakan atas dasar Neelofa dan tetamu majlis gagal memastikan wujud penjarakan fizikal sekurang-kurangnya satu meter sewaktu majlis akad nikah berlangsung di hotel Grand Hyatt, Kuala Lumpur pada 27 Mac lalu.Zainal berkata, seramai 20 ahli keluarga Neelofa juga turut dikenakan kompaun sebanyak RM1500 seorang kerana gagal mematuhi SOP penjarakan fizikal sewaktu majlis akad nikah.Kompaun bagi semua yang terbabit akan dikeluarkan mulai 27 April.“Jumlah keseluruhan kompaun adalah sebanyak RM60,000.“Justeru, pihak PDRM menasihati orang ramai supaya terus mematuhi Perintah Kawalan Pergerakan Bersyarat (PKPB),” katanya.


Konvoi PM diberi laluan elak risiko kemalangan, kata polis

Tindakan polis menghentikan sebuah pacuan empat roda dan ambulans bagi memberi laluan kepada konvoi rombongan Perdana Menteri Ismail Sabri Yaakob melawat mangsa banjir adalah bagi mengelak risiko kemalangan berikutan konvoi itu berada di jalan utama.Ketua Jabatan Siasatan dan Penguatkuasaan Trafik Selangor Azman Shari’at berkata sekiranya anggota trafik di persimpangan memberi keutamaan jalan kepada pacuan empat roda dan ambulans milik Persatuan Bulan Sabit Merah yang hendak keluar dari persimpangan jalan itu, ia adalah tindakan yang mewujudkan risiko kemalangan dan membahayakan pengguna jalan raya.“Oleh yang demikian, konvoi yang berada di jalan utama telah diberi keutamaan laluan bagi mengelak kemalangan selain mengambil kira penilaian awal yang sudah dilaksanakan oleh anggota trafik berkenaan.“Anggota bertugas di persimpangan itu telah membuat penilaian awal sebelum memberhentikan kedua-dua kenderaan berkenaan untuk tempoh yang singkat memandangkan jarak pendahulu konvoi yang telah tiba hampir ke persimpangan itu,” katanya dalam kenyataan hari ini.Kenyataan itu dikeluarkan bagi menjelaskan tindakan yang diambil polis trafik berikutan video yang tular di media sosial pada 26 Disember lepas memaparkan kenderaan pacuan empat roda dan ambulans berhenti di persimpangan jalan bagi memberi laluan kepada konvoi yang diiringi oleh polis trafik.Kejadian berlaku pada kira-kira pukul 11.30 pagi semasa rombongan Perdana Menteri dalam perjalanan bagi melihat sendiri kerja-kerja pembersihan dilaksanakan pelbagai agensi bagi membantu mangsa banjir dari Taman Sri nanding, Hulu Langat ke lokasi lain di Masjid Al-Mustaqqim, Batu 16 Hulu Langat dengan diiringi polis Trafik.Azman berkata sebaik sahaja konvoi melepasi persimpangan itu, dalam tempoh yang singkat anggota trafik telah mengambil langkah segera bagi memberi keutamaan jalan kepada ambulans dan kenderaan pacuan empat roda berkenaan setelah mendapati tiada risiko kemalangan.Beliau berkata semua pegawai dan anggota Jabatan Siasatan Polis Trafik sentiasa diarah untuk memberi keutamaan kepada kenderaan kecemasan seperti yang membawa pesakit.“PDRM sentiasa peka dan komited dalam memberi keutamaan kepada kepentingan awam, khususnya apabila penugasan melibatkan keselamatan pengguna jalan raya dan kenderaan kecemasan terutama ambulans dan bomba,” katanya.


Fifa umum format baharu Piala Dunia 2026

Majlis Fifa pada Selasa meluluskan kalendar perlawanan antarabangsa baharu termasuk tarikh perlawanan akhir Piala Dunia Fifa 2026.
Menurut kalendar perlawanan antarabangsa lelaki 2025-2030, empat perlawanan akan berlangsung selama 16 hari pada akhir September/awal Oktober 2026 serta dua perlawanan setiap satu selama sembilan hari pada Mac, Jun dan November.
Perlawanan akhir Piala Dunia Fifa 2026 akan berlangsung pada 19 Julai 2026, lapor agensi berita Xinhua.
Majlis Fifa yang bermesyuarat sebelum Kongres Fifa ke-73 di Kigali, Rwanda, menerima pakai beberapa keputusan penting, khususnya berkaitan masa depan pertandingan lelaki dan wanita.
Majlis itu sebulat suara meluluskan perubahan format untuk Piala Dunia Fifa 2026 iaitu daripada 16 kumpulan dengan tiga pasukan setiap satu kepada 12 kumpulan empat pasukan, dengan dua pasukan teratas dan lapan pasukan terbaik tempat ketiga mara ke pusingan 32.
Kalendar perlawanan antarabangsa wanita 2024-2025 pula membabitkan enam perlawanan antarabangsa setiap tahun. Kejohanan bola sepak wanita Sukan Olimpik Paris 2024 akan berlangsung dari 25 Julai hingga 10 Ogos.
Majlis Fifa juga meluluskan penubuhan pasukan petugas khusus mengenai kebajikan pemain dan keputusan lain.


Bos baru DAP beri isyarat ‘perubahan struktur’ dalam PH pada PRU depan

Setiausaha Agung DAP Anthony Loke membayangkan perubahan bakal berlaku dalam pendekatan Pakatan Harapan (PH) bagi berdepan pilihan raya umum (PRU) akan datang termasuk kemungkinan berhenti daripada mencalonkan Anwar Ibrahim sebagai perdana menteri.Strategi mencalonkan Anwar sebagai perdana menteri digunakan pembangkang sejak dua dekad lalu, dalam kenyataan yang menunjukkan pakatan itu sedang bergelut untuk kekal relevan selepas kebangkitan dan kejatuhannya selepas PRU14.Loke turut menegaskan parti-parti dalam PH perlu bersetuju mengenai penggunaan logo gabungan itu, beberapa minggu selepas Anwar yang juga presiden PKR memutuskan partinya tidak menggunakan logo PH ketika bertanding dalam Pilihan Raya Negeri (PRN) Johor 12 Mac lalu.“Jika kita tidak dapat penuhi syarat ini, maka struktur PH sudah pasti perlu diubah,” kata Loke yang mengambil alih kepimpinan utama DAP daripada Lim Guan Eng dua minggu lalu bagi menerajui parti paling berpengaruh dalam PH kepada akhbar harian berbahasa Cina, Sin Chew.“Saya rasa Anwar sangat faham perkara ini,” tambahnya.“Anda sedang hadapi PRU. Sebagai pemimpin PH, anda tidak boleh gunakan logo (parti) anda sendiri.”PKR bertanding dalam PRN Johor baru-baru ini menggunakan logo sendiri sementara parti komponen lain iaitu DAP dan Amanah menggunakan logo PH yang dirasmikan selepas kemenangan pada gabungan itu pada 2018.Langkah tersebut diambil berikutan prestasi hambar PKR pada PRN Melaka dan Sarawak.Keputusan PKR untuk bertanding menggunakan logonya sendiri mencetuskan persoalan mengenai perpaduan dan kestabilan dalam gabungan itu di mana DAP dan Amanah mengatakan sekutu politik dan rakan dalam gabungan itu perlu “duduk bersama, sama ada sewaktu senang atau sewaktu susah”.“Sebagai satu gabungan, sudah tentu Amanah dan DAP inginkan semua parti gabungan bersatu di bawah satu lambang bersama yang berpegang kepada matlamat bersama dan agenda politik bersama,” kata parti itu.Loke berkata jika PH tidak mampu berunding dan membuat keputusan mengenai penggunaan logo bersama, struktur gabungan tersebut “sudah pasti perlu diubah”.“Jika itu berlaku, hubungan (antara parti) juga akan berbeza,” katanya sambil menambah beliau masih mempunyai keyakinan terhadap Anwar.“Kami berharap dapat selesaikan isu ini sebaik mungkin dan tunjukkan kesatuan barisan, di mana hala tuju dan misi kami sama.“Bukan hanya pada dasar dan ideologi. Langkah kita mesti seiring, barulah kita boleh bina keyakinan pengundi terhadap kita.”Calon PMLoke berkata, strategi PH untuk PRU15 yang mesti diadakan menjelang Mei tahun depan, perlu beralih daripada persoalan yang menitikberatkan siapa yang bakal menjadi perdana menteri.Loke berkata wujud “kekecewaan besar terhadap tokoh politik” dalam kalangan pengundi.“Jika anda hanya cakap tentang siapa akan jadi perdana menteri, bagi pengundi, ahli politik hanya mahukan kuasa.”Beliau berkata politik PH perlu berlandaskan agenda dan bukannya berteraskan tokoh pemimpin atau personaliti.“Kita patut bincang apa agenda kita, perlu buat apa dengan kuasa, bukan hanya bercakap tentang siapa yang patut jadi PM.“Persoalan siapa yang jadi PM akan diketahui apabila tiba masanya, dengan keputusan pilihan raya.”Anwar menjadi calon perdana menteri bagi setiap gabungan pembangkang sejak PRU 1999, setahun selepas dipecat daripada kerajaan oleh perdana menteri ketika itu, Dr Mahathir Mohamad.Loke berkata “setakat ini”, Anwar masih lagi calon perdana menteri gabungan itu.“Tetapi saya katakan, perkara utama ialah bagaimana kita boleh menangi semula keyakinan rakyat.“Jika kita memenangi keyakinan mereka dan kita menang majoriti kerusi di Parlimen, maka masalah siapa yang akan menjadi perdana menteri pasti dapat diselesaikan dalam tempoh 24 jam,” tambahnya.


Asyraf Wajdi pengerusi baharu Mara, kata Zahid

Timbalan Perdana Menteri Ahmad Zahid Hamidi hari ini mengesahkan bekas ketua Pemuda Umno Asyraf Wajdi Dusuki dilantik sebagai pengerusi Majlis Amanah Rakyat (Mara) baharu berkuat kuasa Jumaat lepas.
Zahid yang juga menteri kemajuan desa dan wilayah berkata surat watikah pelantikan jawatan itu diserahkan kepada Asyraf Wajdi di Kementerian Kemajuan Desa dan Wilayah (KKDW), Putrajaya.
“Asyraf Wajdi dilantik, ia bukan desas-desus lagi, saya watikahkannya (surat pelantikan) pada Jumaat yang lepas.
“(Gambar tular) Sebab itu bukan berita politik maka ia adalah sahih dan pelantikannya dibuat di KKDW kerana Mara adalah agensi di bawah KKDW,” katanya pada sidang media selepas mengadakan lawatan kerja ke Lembaga Kemajuan Johor Tenggara (Kejora) di Ibu Pejabat Kejora, Bandar Penawar di Kota Tinggi hari ini.
Turut hadir Menteri Besar Onn Hafiz Ghazi dan Setiausaha Kerajaan negeri Azmi Rohani.
Asyraf Wajdi, 47, yang juga Sekretariat Kerajaan Perpaduan sebelum ini pernah memegang jawatan Timbalan Menteri di Jabatan Perdana Menteri (Hal Ehwal Agama) berkuat kuasa 29 Julai 2015 hingga 10 Mei 2018.
Sebelum ini, jawatan Pengerusi Mara disandang Azizah Muhd Dun sejak 1 Mei 2020 dan beliau merupakan bekas Ahli Parlimen Beaufort.
Terdahulu tular di media sosial beberapa keping gambar yang mendakwa Asyraf Wajdi dilantik sebagai Pengerusi Mara baharu.


Covid-19 lahirkan golongan ‘miskin baru’, kata ahli ekonomi

Pandemik Covid-19 yang mengucar-ngacirkan ekonomi negara melahirkan satu golongan baru dikenali sebagai “miskin baru”, kata pakar ekonomi.Madeline Berma mengatakan golongan miskin baru adalah kumpulan masyarakat yang mudah terancam atau rentan terdiri daripada kumpulan B40, M40 dan T20, yang jatuh miskin selepas pendapatan masing-masing terjejas atau hilang disebabkan pandemik.“Dulu, kita ada the new rich, orang kaya baru. Sekarang kita lihat the ‘new poor’ atau miskin baru,” katanya yang juga anggota pesuruhjaya Suruhanjaya Hak Asasi Manusia Malaysia (Suhakam) kepada MalaysiaNow.Katanya Covid-19 memperkuatkan lagi masalah pengangguran, dan menambah bahawa krisis yang disebabkan oleh pandemik telah menimbulkan beberapa masalah baru.Madeline berkata antara kumpulan yang terdedah terdiri daripada ibu tunggal, orang kurang upaya (OKU), warga emas dan juga fakir miskin yang sebelum ini wujud tanpa disedari.Katanya, walaupun golongan ini sudah lama wujud, kesan pandemik menyebabkan lebih buruk dan mendedahkan kesusahan mereka kepada umum.Statistik rasmi yang dikeluarkan oleh Jabatan Perangkaan untuk bulan Mei tahun ini menunjukkan terdapat 47,300 penggangur baru dilaporkan, menjadikan jumlah keseluruhan seramai 826,100, peningkatan sebanyak 0.3% dalam tempoh sebulan.Kerajaan sebelum ini dilaporkan berkata agenda membasmi kemiskinan mungkin sukar dicapai memandangkan seluruh dunia kini berdepan pandemik Covid-19 yang memberi kesan besar terhadap sektor ekonomi.Madeline berkata Belanjawan 2021 berjumlah RM322.5 bilion yang diumumkan kerajaan dijangka dapat membantu golongan miskin baru ini.Katanya, walaupun golongan ini sudah lama wujud, kesan pandemik menyebabkan lebih buruk dan mendedahkan kesusahan mereka kepada umum.“Walaupun ia tidak dinyatakan secara spesifik untuk membasmi kemiskinan, tetapi peruntukan belanjawan itu akan memberi tumpuan kepada golongan B40 dan ke bawah,” katanya.“Kita memiliki pendekatan yang baik dalam membasmi kemiskinan kerana peruntukan terus diberikan kepada sektor kesihatan awam dan juga kesejahteraan rakyat terutamanya mereka yang rentan.”Dalam belanjawan yang dibentangkan baru-baru ini, tambahan sebanyak RM700 juta diberikan kepada usaha membantu kumpulan rentan, menjadikan jumlah keseluruhan RM2.2 bilion.Langkah itu akan memberi manfaat kepada lebih 400,000 penerima terdiri daripada golongan OKU tidak berupaya bekerja, warga emas, kanak-kanak daripada keluarga miskin.Kerajaan juga menyediakan hampir RM28 bilion khusus untuk subsidi dan insentif, termasuk bantuan pengangkutan dan kawalan kenaikan harga barangan dan perkhidmatan.Madeline berkata, beliau terlibat dalam perbincangan Rancangan Malaysia ke-12, agenda pembangunan negara pasca 2020.Beliau menambah, akan ada satu peruntukan khas dalam usaha membasmi kemiskinan.Ia dijangka dibentang di Dewan Rakyat pada tahun hadapan.“Bagaimanapun, sekiranya pandemik ini tidak menunjukkan tanda untuk reda, dan masih berlanjutan hingga tahun depan, maka usaha untuk basmi kemiskinan akan rapuh dan terbantut,” katanya.“Ini kerana, peruntukan akan terus disalurkan kepada sektor kesihatan awam bagi memerangi Covid-19.” katanya.


Kes harian turun bawah 3,200 jangkitan, 1 lagi terkorban

3,189 kes baru Covid-19 direkodkan semalam menjadikan jumlah keseluruhan sebanyak 4,896,922 kes.
Sebanyak 2,541 pesakit turut dilaporkan sembuh, menjadikan jumlah keseluruhan kes sembuh sebanyak 4,829,756.
Ketika ini, 30,702 kes aktif direkodkan di mana 29,330 atau 95.5% daripadanya menjalani kuarantin kendiri.
Tiada pesakit di pusat kuarantin sementara dan 1,312 (4.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 34 daripadanya memerlukan bantuan alat pernafasan.
Satu kes kematian dicatatkan menjadikan keseluruhan korban akibat wabak itu sebanyak 36,464 orang.


Pelajaran politik daripada penggal 2018-2022

Pengundian bagi Pilihan Raya Umum ke-15 (PRU15) yang dinanti-nantikan sejak tahun 2020 apabila kerajaan Pakatan Harapan (PH) tumbang akhirnya ditetapkan pada 19 November ini.
Apakah pelajaran politik yang boleh diraih daripada segala peristiwa yang berlaku sejak rakyat mengundi pada Mac 2018?
Tentulah banyak pelajaran tetapi salah satunya ialah mengenai kelemahan sistem parti politik di negara ini.
Apabila mengundi, pada asasnya rakyat memilih seseorang individu calon untuk menjadi wakilnya di Dewan Rakyat.
Wakil rakyat itu mewakili semua penduduk dalam kawasan pilihan raya.
Tetapi kebanyakan pengundi tidak mengenali semua calon yang bertanding di kawasannya.
Waktu berkempen hanyalah dua minggu dan adalah mustahil bagi pengundi dapat mengenali semua calon untuk dibuat pilihan adil.
Calon akan bertemu para pengundi tetapi kesannya tentu terhad.
Akhirnya pengetahuan mereka bergantung pada media yang dilihatnya.
Ia juga terpulang pada imej calon dalam media selama ini.
Itupun ia ditentukan oleh minat pengundi terhadap politik, maknanya hanya sebahagian kecil daripada mereka.
Dalam hidup saya, hanya sekali terserempak dengan calon pilihan raya yang sedang berkempen di tengah-tengah orang ramai.
Seperti kebanyakan orang saya pun tidak pernah berurusan dengan wakil rakyat apatah lagi meminta bantuan mereka.
Akhirnya, parti politik menjadi panduan bagi pengundi untuk membuat pilihan.
Pentingnya parti politik
Tambahan pula, pada kertas undi, lambang dikemukakan untuk pengenalan.
Maka lebih mudah mengecam lambang parti daripada nama calon.
Maka kempen untuk menyokong sesebuah parti sentiasa berjalan sepanjang masa dengan ditingkatkan ketika dirasakan Parlimen mungkin hampir akan dibubarkan.
Maka bagi PRU15 ini, persediaan parti politik untuknya boleh dikatakan bermula sejak tahun 2020 selepas kerajaan sedia ada tumbang.
Akibat pandemik Covid-19, ia tertangguh-tangguh hinggalah kini.
Parti politik merupakan institusi penting dalam sistem demokrasi negara ini.
Segala pergolakan politik yang berlaku sepanjang penggal 2018-2022 adalah antara lain disebabkan oleh kelemahan dan kerapuhan parti.
Maka tentunya keadaan parti politik ditentukan oleh gelagat pemimpin, aktivis, ahli dan penyokong-penyokongnya.
Dalam menghadapi pengundian yang akan berlangsung tidak sampai sebulan lagi, tentu parti politik tidak ada masa untuk melakukan sesuatu yang terbaik khususnya dalam pemilihan calon.
Mereka akan merasa terdesak serta kesuntukan masa dan segalanya perlu dibuat tergesa-gesa tanpa dapat difikirkan secara teliti.
Maka berlakulah calon bidan terjun yang akan menempah kegagalan.
Tetapi tidakkah parti politik mempunyai banyak masa untuk bersedia iaitu sejak tahun 2020 lagi?
Kelemahan parti politik
Ataupun secara idealnya, semua parti politik wajar sentiasa bersiap siaga menghadapi pilihan raya yang mungkin boleh datang dalam pelbagai bentuk, pilihan raya kecil, pilihan raya negeri, dan bukan saja PRU.
Dari pemerhatian, ternyata parti-parti politik Malaysia secara umum tidak diurus dengan baik dan efisien.
Pemilihan parti tidak diadakan secara konsisten supaya penggantian kepimpinan dapat dilakukan dengan baik dengan melahirkan tenaga-tenaga muda bagi menyegarkan parti.
Akibatnya parti terperangkap dengan pemimpin lama yang bermasalah dan akhirnya bukan saja menyusahkan parti tetapi juga negara.
Terdapat persaingan jawatan dan kuasa antara pemimpin secara tidak sihat mengakibatkan parti lemah dan akhirnya berpecah-belah dan berlaku lompat parti.
Ia menunjukkan kegagalan para pemimpin parti untuk menguruskan perbezaan pendapat serta ketiadaan nilai-nilai baik dan sifat beretika.
Parti politik memerlukan aktivis, ahli dan penyokong.
Tetapi jika tiada usaha terancang dan konsisten untuk menambah keahlian dan melatih aktivis, maka akhirnya pasti parti politik itu tidak ada jentera bagi menghadapi PRU.
Mereka mungkin mampu meletak calon hebat tetapi kalau tiada jentera, parti berkenaan berdepan dengan kekalahan.
Perkara yang sama penting ialah dana PRU.
Perbincangan mengenai soal pendanaan politik ini masih tidak selesai.
Sememangnya pada asasnya, dana untuk parti politik mestilah datang dari sumbangan orang ramai, iaitu dari orang yang menyokong fahaman dan perjuangan parti.
Ataupun seseorang yang menyokong calon tertentu akan memberi sumbangan wang bagi membolehkan kemenangannya.
Di sinilah timbul masalah.
Adakah pendanaan dari syarikat atau orang-perseorangan yang berkepentingan boleh dianggap sebagai korupsi?
Isu ini juga jadi perdebatan dalam sistem demokrasi Barat di Amerika Syarikat dan Eropah.
Ternyata perkara ini tidak dapat dihalang kerana parti politik amat bergantung pada pendanaan ini.
Sedangkan merekalah yang menggubal undang-undang di Parlimen.
Apa yang boleh dilakukan hanyalah menetapkan had pendanaan dan memastikan ketelusan.
Tanpa penguatkuasaan peraturan pendanaan, parti yang korup akan bermaharajalela.
Dari rakyat untuk rakyat
Asas demokrasi menetapkan bahawa ia adalah sistem oleh rakyat dan untuk rakyat.
Maka parti politik yang merupakan institusi untuk ini mesti dikendalikan oleh rakyat, dan untuk rakyat.
Siapakah rakyat dalam konteks parti politik?
Mereka adalah akar umbi dan bukannya pemimpin atau calon wakil rakyat.
Akar umbi atau “grass root” ialah ahli-ahli di peringkat cawangan.
Mereka inilah rakyat sebenar dalam konteks parti politik.
Akar umbi merasakan denyut nadi rakyat di kampung-kampung, pekan-pekan kecil dan kejiranan-kejiranan bandar.
Parti yang tidak mempunyai banyak cawangan, maka sedikitlah akar umbinya.
Akar umbi pun ada pelbagai jenis.
Ada yang akarnya mendalam, maknanya mereka sudah lama tinggal di kawasan tertentu dan juga lama menjadi ahli parti.
Mereka ini adalah dari kalangan golongan berusia.
Ada pula yang akarnya tidak mendalam. Mungkin ia belum lama tinggal di kawasan berkenaan atau baru menjadi ahli.
Tetapi kebanyakan rakyat tidak mahu menjadi akar umbi parti.
Mereka tidak berminat untuk menjadi ahli kerana ia mengambil masa dan tenaga yang banyak.
Kebanyakan orang yang menjadi akar umbi ini mengharapkan mereka dihargai oleh parti sebagai ganjaran aktiviti mereka.
Walaupun mereka tetap menganut fahaman parti dan menyokong pemimpinnya.
Adalah masalah pada mana-mana parti untuk mengharapkan akar umbi sentiasa bekerja dan berkorban tanpa ganjaran.
Walaupun parti berasaskan agama boleh menghimpun akar umbi yang besar, tetapi ia tidak akan bertahan lama apabila mereka melihat para pemimpinnya memperoleh ganjaran sedangkan mereka terus diminta berkorban.
Jadi hampir empat tahun selepas 2018, parti-parti di negara ini termasuk parti-parti baru tidak cergas membina akar umbi.
Mereka hanya mengharapkan akar umbi tumbuh sendiri.
Pemimpin-pemimpin lebih tertumpu pada percaturan dalam politik kesepakatan antara parti.
Untuk menghadapi pengundi-pengundi baru khususnya yang berusia 18 tahun, parti politik mengharapkan media sosial untuk menyebar pengaruh, dan bukannya membina akar umbi.
Tanpa akar umbi, sokongan yang diterima oleh parti politik sukar untuk berkekalan.
Maknanya; mereka sukar memiliki penyokong tegar yang seringkali dijaga oleh akar umbi.
Penyokong tegar inilah yang memberikan undi tetap kepada sesebuah parti di kawasan tertentu tidak kira siapa calon yang bertanding.
Maka dalam pilihan raya ini, parti politik yang kurang mempunyai akar umbi perlu bertemu rakyat secara langsung sepanjang tempoh kempen di samping penggunaan media pelbagai platform.


Aktiviti luar bilik darjah dibatalkan jika bacaan IPU tidak sihat

Pihak sekolah perlu membatalkan semua aktiviti luar bilik darjah jika bacaan Indeks Pencemaran Udara (IPU) melebihi 101, kata Timbalan Menteri Pendidikan Lim Hui Ling.
Beliau berkata tindakan itu merupakan prosedur operasi standard (SOP) sedia ada Kementerian Pendidikan (KPM) dan surat pekeliling turut dikeluarkan di setiap Jabatan Pendidikan Negeri (JPN) serta Pejabat Pendidikan Daerah (PPD) bagi tindakan lanjut.
“Sekiranya bacaan IPU meningkat hingga 200 ke atas KPM akan mengarahkan sekolah ditutup. Bacaan IPU 101 ke atas adalah tidak sihat, jadi jika ia berlaku sebarang aktiviti di luar bilik darjah tidak dibenarkan.
“Pada masa sekarang semua pelajar dinasihatkan memakai pelitup muka, kerap minum air serta mengurangkan aktiviti ketika cuaca panas,” katanya kepada pemberita selepas melakukan lawatan di Sekolah Jenis Kebangsaan Cina (C) Kampung Baru Rahang di Seremban hari ini.
Menteri Sumber Asli, Alam Sekitar dan Perubahan Iklim Nik Nazmi Nik Ahmad dilaporkan berkata jerebu dijangka lebih serius pada tahun ini berbanding dalam tempoh tiga tahun lepas apabila aktiviti perladangan dan industri kembali beroperasi seperti sedia kala.
Terdahulu, Lim turut melawat SJK Tamil (T) Lobak dan SJK (C) San Min bagi menyampaikan bantuan RM200,000 bagi setiap sekolah tersebut untuk pembangunan dan penyelenggaraan perluasan Program Pendidikan Khas Integrasi (PPKI).
Lim berkata terdapat 4,620 sekolah yang mempunyai sekurang-kurangnya satu kemudahan mesra orang kurang upaya (OKU) sama ada susur landai, susur tangan, tandas OKU dan parkir OKU.
“KPM sedang meningkatkan pengetahuan dan kemahiran pegawainya bagi pemantauan secara berkesan serta berterusan demi memastikan semua sekolah dilengkapi kemudahan dan infrastruktur yang bersesuaian untuk murid berkeperluan pendidikan khas (MBPK) selaras dengan piawaian ditetapkan,” katanya.
Menurutnya KPM juga menyediakan laluan khas bagi calon MBPK mengikuti pengajian di Institut Pendidikan Guru (IPG) dalam pelbagai bidang pengkhususan untuk keperluan di sekolah rendah.
“Calon MBPK yang ingin memohon hendaklah sihat tubuh badan, boleh mengurus diri sendiri, aktif dalam kegiatan kokurikulum dan berdaftar dengan Jabatan Kebajikan Masyarakat (JKM),” katanya.
Katanya seramai 62 orang graduan dalam bidang Pendidikan Khas Masalah Pembelajaran akan menamatkan pengajian di IPG pada Mei ini.


KDNK AS meningkat 2.6% pada suku ketiga

Ekonomi Amerika Syarikat (AS) menyaksikan pertumbuhan positif pada suku ketiga tahun ini, lapor Xinhua, memetik data Biro Analisis Ekonomi yang dikeluarkan pada Khamis.
Keluaran Dalam Negara Kasar (KDNK) suku ketiga AS – semua perkhidmatan dan barangan yang dikeluarkan di negara – meningkat pada kadar tahunan 2.6%, mengatasi jangkaan Dow Jones iaitu kenaikan 2.3%.
Pertumbuhan KDNK meningkat kerana defisit perdagangan mengecil meskipun ahli ekonomi tidak menjangkakan ini akan berlaku dalam beberapa suku akan datang.
Keuntungan itu dicatatkan susulan pertumbuhan dalam perbelanjaan pengguna, perbelanjaan kerajaan dan pelaburan tetap bukan kediaman.
Di sebalik berita baik itu, ramai pakar menjangkakan kemelesetan ekonomi awal tahun depan.
"Secara keseluruhannya, walaupun lantunan 2.6% pada suku ketiga lebih daripada membalikkan penurunan pada separuh pertama tahun ini, kami tidak menjangkakan kekuatan ini dapat dikekalkan.
"Eksport tidak lama lagi akan pudar dan permintaan dalam negeri semakin menyusut...kadar faedah yang lebih tinggi. Kami menjangkakan ekonomi akan memasuki kemelesetan sederhana pada separuh pertama tahun depan," menurut ketua ahli ekonomi Amerika Utara, Paul Ashworth seperti dilaporkan CNBC.